CELEX: 32008R0365
Language: el
Date: 2008-04-23 00:00:00
Title: Κανονισμός (ΕΚ) αριθ. 365/2008 της Επιτροπής, της 23ης Απριλίου 2008 , για τη θέσπιση του προγράμματος ενοτήτων ad hoc, που θα καλύπτει τα έτη 2010, 2011 και 2012, με σκοπό τη διενέργεια δειγματοληπτικής έρευνας εργατικού δυναμικού που προβλέπεται από τον κανονισμό (ΕΚ) αριθ. 577/98 του Συμβουλίου Κείμενο που παρουσιάζει ενδιαφέρον για τον ΕΟΧ

24.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 112/22
            
         
      ΚΑΝΟΝΙΣΜΌΣ (ΕΚ) αριθ. 365/2008 ΤΗΣ ΕΠΙΤΡΟΠΉΣ
   
   της 23ης Απριλίου 2008
   για τη θέσπιση του προγράμματος ενοτήτων ad hoc, που θα καλύπτει τα έτη 2010, 2011 και 2012, με σκοπό τη διενέργεια δειγματοληπτικής έρευνας εργατικού δυναμικού που προβλέπεται από τον κανονισμό (ΕΚ) αριθ. 577/98 του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη ίδρυσης της Ευρωπαϊκής Κοινότητας,
   τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 2 του κανονισμού (ΕΚ) αριθ. 577/98, είναι ανάγκη να διασαφηνιστούν τα στοιχεία του προγράμματος των ενοτήτων ad hoc το οποίο καλύπτει τα έτη 2010, 2011 και 2012.
            
         
               (2)
            
            
               Οι κατευθυντήριες γραμμές απασχόλησης (2005-2008) που εγκρίθηκαν με την απόφαση 2005/600/ΕΚ του Συμβουλίου (2), ο «Χάρτης πορείας για την ισότητα γυναικών και ανδρών» της Ευρωπαϊκής Επιτροπής (3) και το ευρωπαϊκό σύμφωνο για την ισότητα των φύλων (4), παροτρύνουν τα κράτη μέλη να λάβουν μέτρα για την προαγωγή μιας καλύτερης ισορροπίας μεταξύ της επαγγελματικής και της ιδιωτικής ζωής για όλους από πλευράς παιδικής μέριμνας, εγκαταστάσεων φροντίδας για άλλα εξαρτώμενα άτομα και για την προαγωγή της γονικής άδειας τόσο για τις γυναίκες όσο και για τους άνδρες. Κατά συνέπεια, για να μετρηθεί ο αντίκτυπος των πρόσφατων πολιτικών στο χώρο αυτό, θα είχε ουσιαστική σημασία η συλλογή πληροφοριών σχετικών με την ενότητα ad hoc 2010.
            
         
               (3)
            
            
               Το ψήφισμα του Συμβουλίου της 17ης Ιουνίου 1999 σχετικά με την παροχή ίσων ευκαιριών απασχόλησης σε άτομα με ειδικές ανάγκες (5) αναφέρεται στην ανάγκη για ένα περιεκτικό και συγκρίσιμο σύνολο στοιχείων σχετικά με την κατάσταση της αγοράς εργασίας των ατόμων με αναπηρία. Επιπλέον, θα πρέπει να παρακολουθείται το σχέδιο ευρωπαϊκής δράσης της Επιτροπής περί ίσων ευκαιριών για άτομα με αναπηρία (6), το οποίο εστιάζεται στην ενεργό ένταξη των ατόμων με αναπηρία. Ως εκ τούτου, οι εν λόγω πληροφορίες θα πρέπει να συλλεγούν μέσω της ενότητας ad hoc για το 2011.
            
         
               (4)
            
            
               Υπάρχει ανάγκη για ένα πλήρες και συγκρίσιμο σύνολο στοιχείων σχετικά με τη μετάβαση από την εργασία στη συνταξιοδότηση προκειμένου να παρακολουθείται η πρόοδος προς τους κοινούς στόχους της κοινοτικής στρατηγικής για την απασχόληση και της ανοικτής μεθόδου συντονισμού στον τομέα των συντάξεων που θεσπίστηκε από το Ευρωπαϊκό Συμβούλιο του Λάακεν το Δεκέμβριο του 2001. Αμφότερες οι διαδικασίες αναγνωρίζουν την προώθηση της ενεργού γήρανσης και της παράτασης του επαγγελματικού βίου ως προτεραιότητες για ανάληψη δράσης. Κατά συνέπεια, οι πληροφορίες σχετικά με την κατάσταση της αγοράς εργασίας των πιο ηλικιωμένων εργαζομένων και οι κυριότεροι παράγοντες που επηρεάζουν τη συμμετοχή τους στην αγορά εργασίας καθώς και τη μετάβαση από τη μια κατάσταση στην άλλη θα πρέπει να συλλέγονται μέσω της ενότητας ad hoc για το 2012.
            
         
               (5)
            
            
               Ο κανονισμός (ΕΚ) αριθ. 430/2005 της Επιτροπής, της 15ης Μαρτίου 2005, για την εφαρμογή του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα όσον αφορά την κωδικοποίηση που πρέπει να χρησιμοποιηθεί για τη διαβίβαση δεδομένων από το 2006 και μετέπειτα καθώς και τη χρήση υποδείγματος για τη συλλογή δεδομένων σχετικά με τις διαρθρωτικές μεταβλητές (7), ορίζει τα χαρακτηριστικά του δείγματος το οποίο θα πρέπει να χρησιμοποιηθεί για τη συλλογή πληροφοριών σχετικά με τις ενότητες ad hoc.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος (ΕΣΠ), που θεσπίστηκε με την απόφαση 89/382/ΕΟΚ, Ευρατόμ του Συμβουλίου (8),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται με τον παρόντα κανονισμό το πρόγραμμα των ενοτήτων ad hoc για τη διενέργεια δειγματοληπτικής έρευνας του εργατικού δυναμικού, που θα καλύπτει τα έτη 2010, 2011 και 2012, όπως ορίζεται στο παράρτημα.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Απριλίου 2008.
      
         
            Για την Επιτροπή
         
         Joaquín ALMUNIA
         
         
            Μέλος της Επιτροπής
         
      
   
   
      (1)  ΕΕ L 77 της 14.3.1998, σ. 3. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1372/2007 του Ευρωπαϊκού Κοινοβουλίου και του Συμβουλίου (ΕΕ L 315 της 3.12.2007, σ. 42).
   
      (2)  ΕΕ L 205 της 6.8.2005, σ. 21.
   
      (3)  COM(2006) 92 τελικό· εγκρίθηκε την 1η Μαρτίου 2006.
   
      (4)  Συμπέρασμα της Προεδρίας του Ευρωπαϊκού Συμβουλίου Βρυξελλών, 23-24 Μαρτίου 2006.
   
      (5)  ΕΕ C 186 της 2.7.1999, σ. 3.
   
      (6)  COM(2003) 650.
   
      (7)  ΕΕ L 71 της 17.3.2005, σ. 36. Κανονισμός όπως τροποποιήθηκε τελευταία με τον κανονισμό (ΕΚ) αριθ. 973/2007 (ΕΕ L 216 της 21.8.2007, σ. 10).
   
      (8)  ΕΕ L 181 της 28.6.1989, σ. 47.
   
      ΠΑΡΑΡΤΗΜΑ
      ΕΡΕΥΝΑ ΕΡΓΑΤΙΚΟΥ ΔΥΝΑΜΙΚΟΥ
      Πολυετές πρόγραμμα ενοτήτων ad hoc
      1.   ΣΥΜΒΙΒΑΣΜΟΣ ΕΠΑΓΓΕΛΜΑΤΙΚΟΥ ΚΑΙ ΟΙΚΟΓΕΝΕΙΑΚΟΥ ΒΙΟΥ
      Πίνακας μεταβλητών: Θα προσδιοριστεί πριν από το Δεκέμβριο 2008.
      Περίοδος αναφοράς: 2010.
      Κράτη μέλη και περιφέρειες που καλύπτονται: Το σύνολο.
      Δείγμα: Το δείγμα θα πρέπει να καλύπτει τις απαιτήσεις του παραρτήματος I σημείο 4 του κανονισμού (ΕΚ) αριθ. 430/2005 της Επιτροπής.
      Διαβίβαση των αποτελεσμάτων: Πριν από τις 31 Μαρτίου 2011.
      2.   ΑΠΑΣΧΟΛΗΣΗ ΑΤΟΜΩΝ ΜΕ ΑΝΑΠΗΡΙΑ
      Πίνακας μεταβλητών: Θα προσδιοριστεί πριν από το Δεκέμβριο 2009.
      Περίοδος αναφοράς: 2011.
      Κράτη μέλη και περιφέρειες που καλύπτονται: Το σύνολο.
      Δείγμα: Το δείγμα θα πρέπει να καλύπτει τις απαιτήσεις του παραρτήματος I σημείο 4 του κανονισμού (ΕΚ) αριθ. 430/2005 της Επιτροπής.
      Διαβίβαση των αποτελεσμάτων: Πριν από τις 31 Μαρτίου 2012.
      3.   ΜΕΤΑΒΑΣΗ ΑΠΟ ΤΗΝ ΕΝΕΡΓΟ ΑΠΑΣΧΟΛΗΣΗ ΣΤΗ ΣΥΝΤΑΞΗ
      Πίνακας μεταβλητών: Θα προσδιοριστεί πριν από το Δεκέμβριο 2010.
      Περίοδος αναφοράς: 2012.
      Κράτη μέλη και περιφέρειες που καλύπτονται: Το σύνολο.
      Δείγμα: Το δείγμα θα πρέπει να καλύπτει τις απαιτήσεις του παραρτήματος I σημείο 4 του κανονισμού (ΕΚ) αριθ. 430/2005 της Επιτροπής.
      Διαβίβαση των αποτελεσμάτων: Πριν από τις 31 Μαρτίου 2013.